En kyk, Ek is met julle al die dae tot aan die voleinding van die wêreld. Amen. (Matteus 28:20 AFR53)
Dit het Ek vir julle gesê, dat julle in My vrede kan hê. In die wêreld sal julle verdrukking hê; maar hou goeie moed, Ek het die wêreld oorwin. (Johannes 16:33 AFR53)
Moedeloosheid is ’n baie sterk bedreiging vir elke gelowige. In ons tyd het depressie ’n baie ernstige siekte geword.
Soms twyfel ons oor die genade van die Here – veral wanneer ons ’n keer sleg tweede gekom het teen die sonde.
Sy aansporing om goeie moed te hou, sal veral sy betekenis hê wanneer ons in ’n pynlike oomblik beland.
Dit sien ons baie duidelik as ons kyk na watter kere die Here Jesus hierdie uitspraak gemaak het. Dit was elke keer in ’n krisissituasie!
En hulle het ’n verlamde man wat op ’n bed lê, na Hom gebring. En toe Jesus hulle geloof sien, sê Hy aan die verlamde: Seun, hou goeie moed, jou sondes is jou vergewe. (Matteus 9:2 AFR53)
As ons teruggaan na die tyd en die omstandighede van die eerste uitspraak van Jesus, moet ons onthou dat Jesus se dissipels baie benoud was. Ons lees in Johannes 16 dat die Here vir hulle gesê het dat die tyd nou aangebreek het dat hulle vervolg gaan word!
Daarom is daardie uitspraak ook ’n deel van hulle laaste onderrig, sodat hulle die kennis en die moed het om die werk te doen wanneer Jesus nie meer daar is nie.
Dit het aan die dissipels die krag gegee dat hulle nie net hulle eie lewens verbeter het nie, maar dat hulle met die evangelie die destydse wêreld binnegegaan het, en oraloor kerke gestig het.
Net soos vir die dissipels beteken gemeenskap met die Here vir ons dikwels die haat en verwerping van die wêreld.
In die wêreld wat deur die Satan en die ongelowiges beheers word, word die gelowiges en die kerk bestry.
Dink maar net aan al die dinge wat die duiwels oor die gelowiges bewerk: dinge soos siekte, spanning, onderlinge haat.
Dit mag egter nie rede wees vir moedeloosheid of neerslagtigheid nie! Hou goeie moed, want Christus het die wêreld met sy dood en opstanding oorwin.
Toe die Here Jesus Christus sy dissipels beveel het om moed te hou, het Hy aan hulle gewaarborg dat hulle deur die swaarste beproewinge die moed sal hê om dit te verduur, omdat Hy die wêreld oorwin het.
Hy het gesê dat die duiwel in hierdie tyd soos ’n brullende leeu rondloop om alles te verskeur wat in sy pad kom.
Ons moet egter teen alle grein in nie kop verloor nie, maar by die liefdesbeginsel bly – want ons besit die vermoë om liefde te gee en skuld te vergewe omdat Jesus se oorwinning oor die wêreld dit ook insluit.
Dit is ongetwyfeld waar dat ons bekommerd is en moet wees – maar ons weet mos dat die Here Jesus klaar die wêreld oorwin het.
Ons weet mos dat hierdie stukkie van ons geskiedenis maar net die afloop van die wêreldgeskiedenis is, wat die Here Jesus se finale ryk voorafgaan.
Ons weet verder ook dat in die Here Jesus Christus se oorwinning en sy teenwoordigheid ons verlossing vasstaan – niks kan dit van ons af wegneem nie.
Hierdie koninkryk is die resultaat van, en ook die afronding van Christus se oorwinning oor die wêreld.